Document ID: 32008D0423

KOMISJONI OTSUS,
8. mai 2008,
millega kehtestatakse uus tähtaeg toimikute esitamiseks teatavate Euroopa Parlamendi ja nõukogu direktiivi 98/8/EÜ artikli 16 lõikes 2 osutatud kümneaastase tööprogrammi kohaselt uuritavate ainete kohta
(teatavaks tehtud numbri K(2008) 1736 all)
(2008/423/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse komisjoni 4. detsembri 2007. aasta määrust (EÜ) nr 1451/2007 (Euroopa Parlamendi ja nõukogu biotsiidide turuleviimist käsitleva direktiivi 98/8/EÜ artikli 16 lõikes 2 osutatud kümneaastase tööprogrammi teise etapi kohta), (1) eelkõige selle artikli 12 lõike 3 teist lõiku,
ning arvestades järgmist:
(1)
Määrusega (EÜ) nr 1451/2007 on kehtestatud selliste toimeainete loetelu, mida on vaja hinnata nende kandmiseks Euroopa Parlamendi ja nõukogu direktiivi 98/8/EÜ (2) I, IA või IB lisasse.
(2)
Mitme kõnealusesse loetellu kantud aine/tooteliigi kombinatsiooni puhul on kas kõik osalised programmis osalemisest loobunud või ei ole toimik määruse (EÜ) nr 1451/2007 artiklis 9 täpsustatud ajavahemiku jooksul laekunud hindamiseks määratud referentliikmesriigile.
(3)
Seepärast teavitas komisjon sellest liikmesriike vastavalt määruse (EÜ) nr 1451/2007 artikli 11 lõikele 2. Kõnealune teave avaldati 22. juunil 2007 ka elektrooniliselt.
(4)
Kolme kuu jooksul pärast kõnealuse teabe elektroonilist avaldamist näitasid isikud üles huvi võtta üle osalise ülesanded mõne asjaomase aine ja tooteliigi puhul vastavalt määruse nr 1451/2007 artikli 12 lõikele 1.
(5)
Seepärast tuleb kehtestada uus tähtaeg sellist ainet ja tooteliiki käsitleva toimiku esitamiseks.
(6)
Käesoleva otsusega ette nähtud meetmed on kooskõlas alalise biotsiidide komitee arvamusega,
ON VASTU VÕTNUD KÄESOLEVA OTSUSE:
Artikkel 1
Lisas esitatud ainete ja tooteliikide puhul kehtestatakse toimiku esitamise uueks tähtajaks 30. juuni 2009.
Artikkel 2
Käesolev otsus on adresseeritud liikmesriikidele.
Brüssel, 8. mai 2008

Labels: 3
1
6